钦定古今图书集成/理学汇编/学行典/第077卷 > 礼记 > 《曲礼上》
## 钦定古今图书集成/理学汇编/学行典/第077卷 > 礼记 > 《曲礼上》

安定辞：

〈陈注〉《程子》曰：“心定者，其言安以舒，不定者，其辞轻以疾。”

又

“行修言道”，礼之质也。

〈陈注〉郑氏曰：“言道，言合于道也。”

又

长者不及毋儳言。

〈陈注〉儳，暂也。亦参错不齐之貌。长者言事未竟，未及其他，少者不可举他事为言，暂然错杂，长者之说。

又

毋剿说，毋雷同。

〈陈注〉揽取他人之说以为己说，谓之“剿说”；闻人之言而附和之，谓之“雷同。”如雷之发声而物同应之也。

又

外言不入于梱，内言不出于梱。

〈陈注〉《梱》，门限也。内外有限，故男不言内，女不言外。